### 13.4.7 ELÄMÄNKATSOMUSTIETO VUOSILUOKILLA 1–2

**Oppiaineen tehtävä**

Elämänkatsomustiedon opetuksen ydintehtävänä on edistää oppilaiden kykyä etsiä hyvää elämää. Elämänkatsomustiedossa ihmiset ymmärretään kulttuuriaan uusintavina ja luovina toimijoina, jotka kokevat ja tuottavat merkityksiä keskinäisessä toiminnassaan ja kanssakäymisissä ympäröivän maailman kanssa. Katsomuksia, inhimillisiä käytäntöjä ja niitä koskevia merkityksiä pidetään yksilöiden, yhteisöjen ja kulttuuriperinnön vuorovaikutuksen tuloksina. Elämänkatsomustiedossa painotetaan ihmisten kykyä vaikuttaa aktiivisesti omaan ajatteluunsa ja toimintaansa. Tämä koskee myös oppilaiden opiskelua ja oppimista. Siksi on tärkeätä sovittaa opetukseen ja opiskeluun oppilaan oma ajattelu- ja kokemusmaailma.

Elämänkatsomustiedon opetuksen tehtävänä on kehittää oppilaiden valmiuksia kasvaa itsenäiseksi, suvaitsevaiseksi, vastuulliseksi ja arvostelukykyiseksi yhteisönsä jäseneksi. Tavoitteena on täysivaltainen demokraattinen kansalaisuus globalisoituvassa ja nopeasti muuttuvassa maailmassa. Tämä edellyttää elämänkatsomustiedon opetukselta monipuolisen katsomuksellisen ja kulttuurisen yleissivistyksen kartuttamisen lisäksi eettisen ja kriittisen ajattelu- ja toimintakyvyn sekä oppimisen taitojen kehittämistä. Elämänkatsomustiedossa kriittinen ajattelu ymmärretään perusteita etsivänä, asiayhteydet hahmottavana ja tilannetajuisena sekä itseään korjaavana. Siihen liittyy avoin ja pohdiskeleva asenne.

Elämänkatsomustieto tukee laaja-alaisen osaamisen kehittymistä, erityisesti ajattelun ja oppimaan oppimisen taitoja, kulttuurisen osaamisen, vuorovaikutuksen ja ilmaisun taitoja, itsestä huolehtimista ja arjentaitoja sekä osallistumista, vaikuttamista ja vastuullisuutta.

**Vuosiluokilla 1-2** elämänkatsomustiedon opetuksen painopiste on oppilaiden yhteistyö- ja vuorovaikutustaitojen, ilmaisun sekä ajattelun ja oppimisen taitojen kehittämisessä. Oppilaan omaa ajattelua ja kokemuksia kuuntelemalla ja arvostamalla vaikutetaan terveen itsetunnon ja myönteisen minäkuvan rakentumiseen.

**Elämänkatsomustiedon opetuksen tavoitteet vuosiluokilla 1-2**

|  |  |  |
| --- | --- | --- |
| Opetuksen tavoitteet | Tavoitteisiin liittyvät sisältöalueet | Laaja-alainen osaaminen |
| T1 ohjata oppilasta kuuntelemaan toisten oppilaiden mielipiteitä ja ajattelua | S1-S4 | L1, L2, L4 |
| T2 rohkaista oppilasta ilmaisemaan omaa ajatteluaan ja tunteitaan eri tavoin | S2 | L1, L2, L7 |
| T3 ohjata oppilasta arvostamaan omaa ja muiden ajattelua | S1 | L1, L2, L7 |
| T4 edistää oppilaan taitoa tehdä kysymyksiä ja esittää perusteltuja väitteitä | S1-S4 | L1, L2, L7 |
| T5 ohjata oppilasta tunnistamaan kokemiensa arkipäiväisten tilanteiden syitä ja seurauksia sekä eettisiä ulottuvuuksia | S1-S4 | L1, L3, L4 |
| T6 rohkaista oppilasta pohtimaan oikean ja väärän eroa sekä hyvyyttä | S1-S4 | L1, L3, L7 |
| T7 opastaa oppilasta tuntemaan lähiympäristön tapakulttuureja | S2 | L2, L4 |
| T8 ohjata oppilasta ymmärtämään ihmisten yhteiselämän perusteita | S1-S4 | L2, L3, L7 |
| T9 ohjata oppilasta kunnioittamaan ja arvostamaan omaa ympäristöään ja luontoa | S4 | L3, L5, L7 |

**Elämänkatsomustiedon tavoitteisiin liittyvät keskeiset sisältöalueet vuosiluokilla 1-2**

Sisällöt valitaan siten, että ne tukevat tavoitteiden saavuttamista ja hyödyntävät paikallisia mahdollisuuksia. Sisältöalueista muodostetaan kokonaisuuksia eri vuosiluokille. Oppilaiden kokemusmaailma, ideat ja ajatukset huomioidaan sisältöjen valinnassa ja niiden tarkemmassa käsittelyssä.

**S1 Kasvaminen hyvään elämään:** Harjoitetaan keskustelutaitoja opettelemalla kuuntelemaan toisia kunnioittavasti ja harjoittelemalla selkeää itseilmaisua. Pohditaan yhdessä hyvän, oikean ja väärän merkityksiä ja niiden erottamista sekä ihmisen hyvyyttä. Tutkitaan ystävyyden sisältöä ja merkitystä lasten elämässä.

**S2 Erilaisia elämäntapoja:** Pohditaan kysymystä ”Kuka minä olen?” sekä erilaisia tapoja elää ja ajatella. Tutkitaan erilaisia elämäntapoja liittyen erityisesti oppilaan omaan koti- ja kulttuuritaustaan.

**S3 Yhteiselämän perusteita:** Perehdytään ihmisten yhteiselämän perusteisiin tutkimalla esimerkiksi säännön, luottamuksen, rehellisyyden ja reiluuden merkityksiä erilaisissa oppilaan elämään liittyvissä arkipäivän tilanteissa ja ympäristöissä. Tutustutaan alustavasti lapsen oikeuksiin ja lapsen asemaan erilaisissa yhteisöissä.

**S4 Luonto ja kestävä tulevaisuus:** Tutkitaan erilaisia elämänmuotoja maapallolla pohtien samalla elämän rajallisuutta. Perehdytään kertomuksiin maailman synnystä. Tutkitaan oppilaan omaa lähiympäristöä ja tarkastellaan omien valintojen ja toiminnan vaikutusta siihen. Etsitään luontoon liittyviä merkityksellisiä kokemuksia.

**Elämänkatsomustiedon oppimisympäristöihin ja työtapoihin liittyvät tavoitteet vuosiluokilla 1-2**

Työtapojen valinnassa on oppiaineen tavoitteiden kannalta keskeistä luoda turvallinen ja avoin psyykkinen ja sosiaalinen oppimisympäristö, jossa oppilas kokee tulevansa kuulluksi ja arvostetuksi. Työskentelyssä tuetaan oppimisen itsesäätelytaitojen kehittymistä. Fyysistä oppimisympäristöä kehitetään erilaiset oppimisen ja työskentelemisen tavat huomioivaksi ja joustavasti muunneltavaksi. Yhteisiä, opettajan ohjaamia tutkimuskeskusteluja rikastetaan toiminnallisilla aktiviteeteilla, saduilla, kertomuksilla, leikeillä, musiikilla, kuvataiteella ja draamalla. Toiminnassa otetaan huomioon lasten elinympäristön digitalisoituminen.

**Ohjaus, eriyttäminen ja tuki elämänkatsomustiedossa vuosiluokilla 1-2**

Oppiaineen tavoitteiden kannalta keskeistä ohjauksen ja tuen järjestämisessä on vahvistaa oppilaan osallisuuden ja minäpystyvyyden kokemusta. Elämänkatsomustieto oppiaineena tukee oppilaan hyvinvointia, kehitystä ja oppimista tarjoamalla mahdollisuuksia ja käsitteellisiä välineitä tutkia, jäsentää ja rakentaa omaa katsomuksellista identiteettiä yhdessä muiden kanssa. Ohjausta ja tukea tarvitaan erityisesti vuorovaikutus- ja ajattelutaitojen kehittymiseen. Oppilaiden yksilöllisen tuen tarpeet otetaan huomioon työtapojen valinnassa.

**Oppilaan oppimisen arviointi elämänkatsomustiedossa vuosiluokilla 1-2**

Oppimisen arviointi on oppilaita ohjaavaa ja kannustavaa. Monipuolinen palaute rakentuu osaksi työskentelyä ja yhteisiä keskusteluja. Se tukee ja vahvistaa oppilaiden osallisuuden ja minäpystyvyyden kokemusta. Palaute ohjaa oppilaita yhteistyötaidoissa ja rohkaisee ilmaisemaan ajatuksiaan. Opetuksessa annetaan tilaa ja oppilaita kannustetaan ihmettelyyn, kysymiseen sekä omien mielipiteiden perusteluun ja toisten näkemysten kuunteluun. Monipuoliset työtavat luovat oppilaille mahdollisuuksia osoittaa ja itse huomata edistymistään ja osaamistaan.

Oppimisprosessin kannalta keskeisiä arvioinnin ja palautteen antamisen kohteita elämänkatsomustiedossa ovat

* edistyminen lähiympäristön katsomuksellisten ilmiöiden tunnistamisessa ja nimeämisessä
* edistyminen ryhmässä toimimisen taidoissa
* edistymien ajatusten ilmaisemisessa ja toisten kuuntelemisessa.

### *Porin kaupunki*

***VUOSILUOKKA: 1***

***TUNTIMÄÄRÄ: 1 VUOSIVIIKKOTUNTI***

|  |  |  |
| --- | --- | --- |
| **Opetuksen keskeiset sisältöalueet** | **Opetuksen tavoitteet** | **Opetuksen yksityiskohtaisempia sisältöjä** |
| S1 Kasvaminen hyvään elämään | T1, T3, T4, T5, T6, T8 | * Harjoitellaan keskustelutaitoja * Harjoitellaan hyviä käytöstapoja * Oppilastoverien mielipiteen kuuleminen ja kunnioittaminen * Mitä mieltä itse olen ja miten näkemykseni esitän * Mitä on hyvä elämä? |
| S2 Erilaisia elämäntapoja | T1, T2, T4, T5, T7, T8 | * Kuka minä olen? * Oman perheen ja suvun merkitys * Oman suvun tavat ja traditiot * Erilaisuus ja sen hyväksyminen |
| S3 Yhteiselämän perusteita | T1, T4, T6, T8 | * Perehdytään sääntöihin, sopimuksiin ja lupauksiin * Pohditaan, mitä merkitsevät luottamus, rehellisyys ja reiluus * Mietitään ystävyyden merkitystä ja hyvän ystävän ominaisuuksia |
| S4 Luonto ja kestävä tulevaisuus | T1, T4, T5, T6, T8, T9 | * Tutkitaan oppilaan omaa lähiympäristöä ja tarkastellaan omien valintojen ja toiminnan vaikutusta siihen * Etsitään luontoon liittyviä merkityksellisiä kokemuksia |

***VUOSILUOKKA: 2***

***TUNTIMÄÄRÄ: 1 VUOSIVIIKKOTUNTI***

|  |  |  |
| --- | --- | --- |
| **Opetuksen keskeiset sisältöalueet** | **Opetuksen tavoitteet** | **Opetuksen yksityiskohtaisempia sisältöjä** |
| S1 Kasvaminen hyvään elämään | T1, T3, T4, T5, T6, T8 | * Pohditaan yhdessä hyvän, oikean ja väärän merkityksiä * Omien tekojen syyt, seuraukset ja niiden vaikutukset * Eri tilanteet ja niiden eettinen pohdinta, kuten kiusaaminen * Harjoitellaan keskustelutaitoja * Harjoitellaan hyviä käytöstapoja * Oppilastoverien mielipiteen kuuleminen ja kunnioittaminen * Ystävyys |
| S2 Erilaisia elämäntapoja | T1, T2, T4, T5, T6, T7, T8 | * Tutkitaan erilaisia elämäntapoja * Tutustutaan lapsen lähiympäristössä ilmeneviin kulttuurieroihin * Pohditaan ihmisen etnisen taustan merkitystä * Uskonnottomuus ja uskonnollinen erilaisuus |
| S3 Yhteiselämän perusteita | T1, T4, T5, T6, T8 | * Lasten oikeuksien julistus ja sen merkitys oppilaan arjessa * Lapsen asema erilaisissa yhteisöissä, kuten mistä lapsi saa päättää esimerkiksi kotona tai koulussa |
| *S4 Luonto ja kestävä tulevaisuus* | *T1, T4, T5, T6, T8, T9* | * *Tutkitaan erilaisia elämänmuotoja maapallolla pohtien samalla elämän rajallisuutta, kuten lemmikkieläimen kuolema* * *Perehdytään kertomuksiin maailman synnystä* * *Eettiset pohdinnat, kuten ympäristön roskaaminen* |

***Laaja-alaiset oppimisalueet***

*Elämänkatsomustiedon opetuksessa korostuvat laaja-alaiset osaamisalueet L1, L2, L3, L4, L7*

***Ajattelu ja oppimaan oppiminen (L1)***

*Oppilaiden omat kokemukset, havainnot ja kysymykset toimivat lähtökohtana työskentelylle ja keskustelulle. Ihmettelylle, oivaltamiselle, uuden löytämiselle ja keksimiselle, mielikuvitukselle sekä oppimisen ilolle annetaan tilaa. Oppilaita kannustetaan kysymään ja kuuntelemaan, tekemään tarkkoja havaintoja ja tuottamaan ja kehittämään yhdessä ideoita ja esittämään työnsä tuloksia. Keskustelun ja tehtävien avulla viritetään uteliaisuutta ja kiinnostusta ympäröivän maailman ilmiöitä kohtaan. Oppilaita rohkaistaan myös kyseenalaistamaan havaitsemiaan asioita ja huomaamaan, että tieto voi olla joskus ristiriitaista ja epäselvää.*

***Kulttuurinen osaaminen, vuorovaikutus ja ilmaisu (L2)***

*Oppilaita rohkaistaan ja ohjataan myönteiseen vuorovaikutukseen ja yhteistyöhön. Oppilaita ohjataan arvostamaan oman perheensä ja yhteisönsä sekä muiden perinteitä ja tapoja. Koulutyössä tutustutaan läheiseen kulttuuriympäristöön sekä sen kulttuuriseen monimuotoisuuteen. Oppilaille avataan mahdollisuuksia tutustua kulttuuriperintöön sekä taiteeseen ja muuhun kulttuuritarjontaan ja saada kokemuksia myös kansainvälisyydestä. Tärkeätä on pohtia yhdessä, miten omaan ympäristöön ja sen kulttuuriin voi vaikuttaa. Oppilaat oppivat tuntemaan Lapsen oikeuksien sopimuksen pääperiaatteet ja pohtivat, mitä ne tarkoittavat heidän elämässään ja toiminnassaan.*

***Itsestä huolehtiminen ja arjen taidot (L3)***

*Yhteisten pelisääntöjen, hyvien tapojen sekä kannustavan palautteen merkitys korostuu. Oppilaita ohjataan hahmottamaan aikaan ja paikkaan liittyviä käsitteitä ja niiden käytännön merkitystä. He harjoittelevat omien tunteiden tunnistamista ja ilmaisemista ja esimerkiksi leikkien ja draaman avulla kehittävät tunnetaitojaan. Oppilaita ohjataan miettimään, mitä ympäristön huomioon ottaminen tarkoittaa ihmisten valinnoissa ja mitä se merkitsee omassa toiminnassa.*

***Osallistuminen, vaikuttaminen ja kestävän tulevaisuuden rakentaminen (L7)***

*Oppilaiden kanssa keskustellaan, mitä oikeudenmukaisuus, yhdenvertaisuus ja vastavuoroisuus merkitsevät. Omien kokemusten kautta oppilaat tutustuvat ihmisten yhteiselämän sääntöihin ja toteutumiseen käytännössä. Oppilaiden kanssa pohditaan, mitä heille merkitsee oikeudenmukainen ja kestävä tulevaisuus omassa maassa ja maailmassa ja mitä he voivat itse tehdä sen puolesta.*

### 14.4.7 ELÄMÄNKATSOMUSTIETO VUOSILUOKILLA 3–6

**Oppiaineen tehtävä**

Elämänkatsomustiedon opetuksen ydintehtävänä on edistää oppilaiden kykyä etsiä hyvää elämää. Elämänkatsomustiedossa ihmiset ymmärretään kulttuuriaan uusintavina ja luovina toimijoina, jotka kokevat ja tuottavat merkityksiä keskinäisessä toiminnassaan ja kanssakäymisissä ympäröivän maailman kanssa. Katsomuksia, inhimillisiä käytäntöjä ja niitä koskevia merkityksiä pidetään yksilöiden, yhteisöjen ja kulttuuriperinnön vuorovaikutuksen tuloksina. Elämänkatsomustiedossa painotetaan ihmisten kykyä vaikuttaa aktiivisesti omaan ajatteluunsa ja toimintaansa. Tämä koskee myös oppilaiden opiskelua ja oppimista. Siksi on keskeistä sovittaa opetukseen ja opiskeluun oppilaan oma ajattelu- ja kokemusmaailma.

Elämänkatsomustiedon opetuksen tehtävänä on kehittää oppilaiden valmiuksia kasvaa itsenäiseksi, suvaitsevaiseksi, vastuulliseksi ja arvostelukykyiseksi yhteisönsä jäseneksi. Tavoitteena on täysivaltainen demokraattinen kansalaisuus globalisoituvassa ja nopeasti muuttuvassa maailmassa. Tämä edellyttää elämänkatsomustiedon opetukselta monipuolisen katsomuksellisen ja kulttuurisen yleissivistyksen kartuttamisen lisäksi eettisen ja kriittisen ajattelu- ja toimintakyvyn sekä oppimisen taitojen kehittämistä. Elämänkatsomustiedossa kriittinen ajattelu ymmärretään perusteita etsivänä, asiayhteydet hahmottavana ja tilannetajuisena sekä itseään korjaavana. Siihen liittyy avoin ja pohdiskeleva asenne.

Elämänkatsomustieto tukee laaja-alaisen osaamisen kehittymistä, erityisesti ajattelun ja oppimaan oppimisen taitoja, kulttuurisen osaamisen, vuorovaikutuksen ja ilmaisun taitoja, itsestä huolehtimista ja arjentaitoja sekä osallistumista, vaikuttamista ja vastuullisuutta.

**Vuosiluokilla 3-6** elämänkatsomustiedon opetuksen erityisenä tehtävänä on rohkaista ja tukea oppilaiden pyrkimystä rakentaa identiteettiään ja elämänkatsomustaan. Opetuksessa keskeistä on tukea oppilaiden eettisen ajattelun taitojen ja kulttuurisen osaamisen kehittymistä sekä kykyä ilmaista omia näkemyksiään ja niiden perusteita.

**Elämänkatsomustiedon opetuksen tavoitteet vuosiluokilla 3-6**

|  |  |  |
| --- | --- | --- |
| Opetuksen tavoitteet | Tavoitteisiin liittyvät sisältöalueet | Laaja-alainen osaaminen |
| T1 luoda edellytyksiä oppilaan eettisten ajattelun taitojen kehittymiselle ja kannustaa oppilasta soveltamaan eettisiä periaatteita arjen tilanteisiin | S1-S4 | L1, L2, L3, L7 |
| T2 ohjata oppilasta tunnistamaan ja arvioimaan väitteitä ja niiden perusteluita | S1-S4 | L1, L4, L5 |
| T3 edistää oppilaan kykyä oivaltaa asioiden välisiä suhteita ja kehittää ajatteluaan | S1-S3 | L1, L4 |
| T4 ohjata oppilasta kantamaan vastuuta itsestä, toisista ihmisistä ja luonnosta | S1-S3 | L3, L7 |
| T5 ohjata oppilas tutustumaan suomalaiseen, eurooppalaiseen ja maailman kulttuuriperintöön sekä hahmottamaan kulttuurista moninaisuutta ilmiönä. | S2-S4 | L2, L4, L5 |
| T6 tukea oppilasta rakentamaan katsomuksellista ja kulttuurista yleissivistystään | S1-S4 | L1, L2 |
| T7 ohjata oppilasta suunnittelemaan ja arvioimaan omaa katsomuksellista oppimistaan | S1- S4 | L1, L2, L5 |
| T8 rohkaista oppilasta ilmaisemaan katsomustaan ja kuuntelemaan muiden katsomuksellisia kannanottoja | S1- S3 | L2, L7 |
| T9 ohjata oppilas tuntemaan YK:n yleismaailmalliseen ihmisoikeuksien julistukseen perustuvaa ihmisoikeusetiikkaa, erityisesti lapsen oikeuksia | S3 | L2, L3 |
| T10 rohkaista oppilasta toimimaan aloitteellisesti ja vastuullisesti omassa ympäristössään | S1-S4 | L5, L6, L7 |

**Elämänkatsomustiedon tavoitteisiin liittyvät keskeiset sisältöalueet vuosiluokilla 3-6**

Sisällöt valitaan siten, että ne tukevat tavoitteiden saavuttamista ja hyödyntävät paikallisia mahdollisuuksia. Sisältöalueista muodostetaan kokonaisuuksia eri vuosiluokille. Oppilaiden kokemusmaailma, ideat ja ajatukset huomioidaan sisältöjen valinnassa ja niiden tarkemmassa käsittelyssä.

**S1 Kasvaminen hyvään elämään:** Harjoitellaan toisen kohtaamista ja erilaisten näkökulmien arvostamista. Tutkitaan oikeudenmukaisuuden ilmenemistä jokapäiväisessä elämässä. Tutkitaan vapautta ja vastuuta, erityisesti ajattelun-, uskonnon- ja elämänkatsomuksen vapauden näkökulmista. Perehdytään arvon ja normin käsitteisiin. Pohditaan yhdenvertaisuutta, onnellisuutta ja hyvää elämää. Harjoitellaan oman näkemyksen erittelyä ja perustelemista suhteessa toisiin.

**S2 Erilaisia elämäntapoja:** Tutkitaan eri näkökulmista omaa identiteettiä. Perehdytään suomalaiseen kulttuuriin ja kulttuurivähemmistöihin sekä erilaisiin elämän- ja maailmankatsomuksiin. Pohditaan esimerkiksi yhdenvertaisuuden, hyväksymisen, ymmärtämisen, tietämisen, uskomisen ja luulemisen merkityksiä. Perehdytään maailman kulttuuriperintöön ja sen arvokkuuteen. Harjoitellaan oman näkemyksen erittelyä ja perustelemista suhteessa eri kulttuureihin ja katsomuksiin.

**S3 Yhteiselämän perusteita:** Perehdytään ihmisten yhteiselämän perusteisiin tutkimalla esimerkiksi sopimuksen, lupauksen, oikeuden ja velvollisuuden, yhdenvertaisuuden, rauhan ja demokratian merkityksiä niin erilaisissa oppilaan elämään liittyvissä arkipäivän tilanteissa ja ympäristöissä kuin laajemminkin. Perehdytään lapsen oikeuksiin pohtien niiden toteutumista lähellä ja kaukana. Harjoitellaan tekojen eettistä arviointia niiden kontekstin, tarkoitusten ja seurausten näkökulmista. Harjoitellaan omien näkemysten erittelyä ja perustelemista suhteessa yhteiselämän vaatimuksiin.

**S4 Luonto ja kestävä tulevaisuus:** Perehdytään erilaisiin aikakäsityksiin ja tapoihin selittää maailmaa sekä pohditaan niiden vaikutusta ihmisten elämään ja niihin liittyviä erilaisia tietokäsityksiä. Tutkitaan erilaisia luontokäsityksiä, luonnon ja ihmisen tulevaisuutta sekä kestävää kehitystä. Harjoitellaan omien näkemysten erittelyä ja perustelemista suhteessa maailmankuvaan ja kestävään tulevaisuuteen.

**Elämänkatsomustiedon oppimisympäristöihin ja työtapoihin liittyvät tavoitteet vuosiluokilla 3-6**

Työtapojen valinnassa oppiaineen tavoitteiden kannalta keskeistä on luoda turvallinen ja avoin psyykkinen ja sosiaalinen oppimisympäristö, jossa jokainen oppilas kokee tulevansa kuulluksi ja arvostetuksi. Työskentelyssä tuetaan oppimisen itsesäätelytaitojen kehittymistä. Fyysistä oppimisympäristöä kehitetään erilaiset oppimisen ja työskentelemisen tavat huomioon ottavaksi ja joustavasti muunneltavaksi. Yhteisiä, opettajan ohjaamia tutkimuskeskusteluja rikastetaan toiminnallisilla aktiviteeteilla, saduilla, kertomuksilla, leikeillä, musiikilla, kuvataiteella ja draamalla. Toiminnallisissa aktiviteeteissä otetaan huomioon elinympäristön digitalisoituminen.

**Ohjaus, eriyttäminen ja tuki elämänkatsomustiedossa vuosiluokilla 3-6**

Oppiaineen tavoitteiden kannalta keskeistä ohjauksen ja tuen järjestämisessä on vahvistaa oppilaan osallisuuden ja minäpystyvyyden kokemusta. Elämänkatsomustieto oppiaineena tukee oppilaan hyvinvointia, kehitystä ja oppimista tarjoamalla mahdollisuuksia ja käsitteellisiä välineitä tutkia, jäsentää ja rakentaa omaa katsomuksellista identiteettiä yhdessä muiden kanssa. Ohjausta ja tukea tarvitaan erityisesti vuorovaikutus- ja ajattelutaitojen kehittymiseen. Oppilaiden yksilöllisen tuen tarpeet sekä mahdollisuus syventymiseen ja yksilölliseen etenemiseen otetaan huomioon työtapojen ja sisältöjen valinnassa.

**Oppilaan oppimisen arviointi elämänkatsomustiedossa vuosiluokilla 3-6**

Elämänkatsomustiedon opetuksessa oppimisen arviointi on ohjaavaa ja kannustavaa. Palautteella pyritään rohkaisemaan oppilasta perehtymään ja tutkimaan oppimisen kannalta keskeisiä lähteitä ja piirteitä sekä tekemään asioista omia tulkintoja. Arvioinnissa otetaan huomioon monimuotoiset kirjallisen ja suullisen tuottamisen tavat sekä muun tekemisen ja ilmaisumuotojen kautta osoitettu osaaminen. Tärkeää on niiden kautta osoitettu ilmaisu- ja perustelutaito. Yksityiskohtaisen muistamisen sijaan arvioinnissa kiinnitetään erityisesti huomiota tiedon soveltamiseen sekä ajattelun ja argumentaation kehittymiseen.

Elämänkatsomustiedon sanallista arviota tai arvosanaa antaessaan opettaja arvioi oppilaan osaamista suhteessa paikallisessa opetussuunnitelmassa asetettuihin tavoitteisiin. Määritellessään osaamisen tasoa 6. vuosiluokan lukuvuositodistusta varten opettaja käyttää elämänkatsomustiedon valtakunnallisia arviointikriteereitä.

**Elämänkatsomustiedon arviointikriteerit 6. vuosiluokan päätteeksi hyvää osaamista kuvaavaa sanallista arviota/arvosanaa kahdeksan varten**

|  |  |  |  |
| --- | --- | --- | --- |
| **Tavoitteet**  **Opetuksen tavoitteena on** | **Sisältöalueet** | **Arvioinnin kohteet oppiaineessa** | **Hyvä / arvosanan kahdeksan osaaminen** |
| T1 luoda edellytyksiä oppilaan eettisten ajattelun taitojen kehittymiselle ja kannustaa oppilasta soveltamaan eettisiä periaatteita arjen tilanteisiin | S1-S4 | Käsitteiden hallinta ja soveltaminen | Oppilas osaa selittää muutamia keskeisiä etiikan käsitteitä ja jäsentää niiden avulla joitakin elämässä kohtaamiaan eettisiä tilanteita. |
| T2 ohjata oppilasta tunnistamaan ja arvioimaan väitteitä ja niiden perusteluita | S1-S4 | Väitteiden ja perusteluiden tunnistaminen ja arviointi | Oppilas osaa löytää keskustelusta väitteitä ja niiden perusteluja sekä pohtia perusteluiden asiaankuuluvuutta |
| T3 edistää oppilaan kykyä oivaltaa asioiden välisiä suhteita ja kehittää ajatteluaan | S1, S2, S3 | Päättelytaidot | Oppilas osaa tunnistaa virhepäättelyä ja korjata sen pohjalta omaa ajatteluaan |
| T4 ohjata oppilasta kantamaan vastuuta itsestä, toisista ihmisistä ja luonnosta | S1, S2, S3 | Vastuullisen toiminnan tunteminen | Oppilas osaa kuvata, mitä tarkoittaa itsestä, toisista ja luonnosta vastuun ottaminen sekä kertoa, mitä se tarkoittaa omassa toiminnassa |
| T5 ohjata oppilas tutustumaan suomalaiseen, eurooppalaiseen ja maailman kulttuuriperintöön sekä hahmottamaan kulttuurista moninaisuutta ilmiönä | S2, S3, S4 | Tietojen ja käsitteiden hallinta | Oppilas osaa nimetä ja selittää joitakin kulttuuriin liittyviä ilmiöitä suomalaisesta, eurooppalaisesta ja maailman kulttuuriperinnöstä. Oppilas osaa antaa esimerkkejä yhteisön tai yhteiskunnan kulttuurisesta moninaisuudesta |
| T6 tukea oppilasta rakentamaan katsomuksellista ja kulttuurista yleissivistystään | S1-S4 | Tietojen ja käsitteiden hallinta | Oppilas osaa nimetä joitakin katsomusten ja kulttuurien tärkeimpiä piirteitä. |
| T7 ohjata oppilasta suunnittelemaan ja arvioimaan omaa katsomuksellista oppimistaan | S1-S4 | Oppimaan oppimisen taidot | Oppilas osaa asettaa opiskeluun liittyviä tavoitteita, pyrkii toimimaan tavoitteiden suunnassa ja arvioi niiden toteutumista sekä yksin että ryhmässä. |
| T8 rohkaista oppilasta ilmaisemaan katsomustaan ja kuuntelemaan muiden katsomuksellisia kannanottoja | S1, S2, S3 | Vuorovaikutus-taidot ja toiminta ryhmän jäsenenä | Oppilas ilmaisee omaa katsomuksellista ajatteluaan rakentavasti ja osaa kuunnella toisten näkemyksiä ja kannanottoja. |
| T9 ohjata oppilas tuntemaan YK:n yleismaailmalliseen ihmisoikeuksien julistukseen perustuvaa ihmisoikeusetiikkaa, erityisesti lapsen oikeuksia | S3 | Ihmisoikeusetiikka | Oppilas tietää YK:n yleismaailmallisen ihmisoikeuksien julistuksen keskeisen sisällön ja osaa kertoa esimerkkejä lapsen oikeuksista. |
| T10rohkaista oppilasta toimimaan aloitteellisesti ja vastuullisesti omassa ympäristössään | S1-S4 | Vaikuttamisen keinojen tunteminen | Oppilas osaa etsiä ja kuvata joitakin vastuullisen vaikuttamisen keinoja. |

### *Porin kaupunki*

***VUOSILUOKKA: 3***

***TUNTIMÄÄRÄ: 2 VUOSIVIIKKOTUNTIA***

|  |  |  |
| --- | --- | --- |
| **Opetuksen keskeiset sisältöalueet** | **Opetuksen tavoitteet** | **Opetuksen yksityiskohtaisempia sisältöjä** |
| S1 Kasvaminen hyvään elämään | T1, T2, T3, T4, T6, T7, T8, T10 | * Harjoitellaan koulun arkitilanteissa toisten kohtaamista ja erilaisten näkökulmien arvostamista * Tutkitaan oikeudenmukaisuuden ilmenemistä jokapäiväisessä elämässä * Pohditaan yhdenvertaisuutta, onnellisuutta ja hyvää elämää |
| S2 Erilaisia elämäntapoja | T1,T2, T3, T4, T5, T6, T7, T8, T10 | * Tutkitaan eri näkökulmista omaa identiteettiä * Perehdytään koulun lähialueiden erilaisiin elämän- ja maailmankatsomuksiin. * Pohditaan tietämisen, uskomisen ja luulemisen merkityksiä |
| S3 Yhteiselämän perusteita | T1, T2, T3, T4 , T5, T6. T7, T8, T9, T10 | * Perehdytään ihmisten yhteiselämän perusteisiin tutkimalla esimerkiksi sopimuksen ja lupauksen merkitystä * Harjoitellaan eettistä pohdintaa oppilaan arkielämän tilanteissa * Harjoitellaan oman mielipiteen esittämistä ja perustelemista rakentavalla tavalla |
| S4 Luonto ja kestävä tulevaisuus | T1, T2, T5, T6, T7, T10 | * Pohditaan luonnon ja ympäristön tärkeyttä ihmisille * Harjoitellaan kestävän kehityksen periaatteita ja pyritään löytämään luontoa kunnioittava asenne |

***VUOSILUOKKA: 4***

***TUNTIMÄÄRÄ: 1 VUOSIVIIKKOTUNTI***

|  |  |  |
| --- | --- | --- |
| **Opetuksen keskeiset sisältöalueet** | **Opetuksen tavoitteet** | **Opetuksen yksityiskohtaisempia sisältöjä** |
| S1 Kasvaminen hyvään elämään | T1, T2, T3, T4, T6, T7, T8, T10 | * Harjoitellaan koulun arkitilanteissa toisten kohtaamista ja erilaisten näkökulmien arvostamista * Tutkitaan oikeudenmukaisuuden ilmenemistä jokapäiväisessä elämässä * Pohditaan tasa-arvoa, yhdenvertaisuutta, onnellisuutta ja hyvää elämää * Harjoitellaan oman näkemyksen erittelyä ja perustelua suhteessa toisiin |
| S2 Erilaisia elämäntapoja | T1,T2, T3, T4, T5, T6, T7, T8, T10 | * Perehdytään suomalaiseen kulttuuriin ja kulttuurivähemmistöihin esimerkiksi saamelaiset, romanit, suomenruotsalaiset ja maahanmuuttajat * Pohditaan yhdenvertaisuuden, hyväksymisen ja ymmärtämisen merkityksiä |
| S3 Yhteiselämän perusteita | T1, T2, T3, T4 , T5, T6. T7, T8, T9, T10 | * Perehdytään ihmisten yhteiselämän perusteisiin tutkimalla esimerkiksi oikeuden ja velvollisuuden merkitystä oppilaan elämässä * Perehdytään lasten oikeuksiin pohtien niiden toteutumista lähellä ja kaukana. * Harjoitellaan eettistä pohdintaa oppilaan arkielämän tilanteissa * Harjoitellaan oman mielipiteen esittämistä ja perustelemista rakentavalla tavalla |
| S4 Luonto ja kestävä tulevaisuus | T1, T2, T5, T6, T7, T10 | * Pohditaan luonnon ja ympäristön tärkeyttä ihmisille * Harjoitellaan kestävän kehityksen periaatteita ja pyritään löytämään luontoa kunnioittava asenne |

***VUOSILUOKKA: 4***

***TUNTIMÄÄRÄ: 1 VUOSIVIIKKOTUNTI***

|  |  |  |
| --- | --- | --- |
| **Opetuksen keskeiset sisältöalueet** | **Opetuksen tavoitteet** | **Opetuksen yksityiskohtaisempia sisältöjä** |
| S1 Kasvaminen hyvään elämään | T1, T2, T3, T4, T6, T7, T8, T10 | * Tutkitaan vapautta ja vastuuta, erityisesti ajattelun, uskonnon ja elämänkatsomuksen vapauden näkökulmista * Pohditaan hyvää, oikeaa ja väärää |
| S2 Erilaisia elämäntapoja | T1,T2, T3, T4, T5, T6, T7, T8, 10 | * Perehdytään maailman kulttuuriperintöön ja sen arvokkuuteen, kuten esimerkiksi Unescon maailmanperintökohteet * Harjoitellaan oman näkemyksen erittelyä ja perustelemista suhteessa eri kulttuureihin ja katsomuksiin |
| S3 Yhteiselämän perusteita | T1, T2, T3, T4, T5, T6. T7, T8, T9, T10 | * Perehdytään ihmisten yhteiselämän perusteisiin tutkimalla esimerkiksi yhdenvertaisuuden ja suvaitsevaisuuden merkitystä oppilaan elämässä * Harjoitellaan eettistä pohdintaa oppilaan arkielämän tilanteissa * Harjoitellaan omien näkemysten erittelyä ja perustelemista suhteessa yhteiselämän vaatimuksiin |
| S4 Luonto ja kestävä tulevaisuus | T1, T2, T5, T6, T7, T10 | * Perehdytään erilaisiin aikakäsityksiin ja tapoihin selittää maailmaa. Pohditaan vaikutusta ihmisen elämään sekä niihin liittyviä erilaisia tietokäsityksiä * Tutkitaan erilaisia luontokäsityksiä, luonnon ja ihmisen tulevaisuutta sekä kestävää kehitystä * Pohditaan ihmisen toiminnan vaikutusta ympäristöön ja eläimiin * Harjoitellaan omien näkemysten erittelyä ja perustelemista suhteessa maailmankuvaan ja kestävään tulevaisuuteen |

***VUOSILUOKKA: 6***

***TUNTIMÄÄRÄ: 1 VUOSIVIIKKOTUNTI***

|  |  |  |
| --- | --- | --- |
| **Opetuksen keskeiset sisältöalueet** | **Opetuksen tavoitteet** | **Opetuksen yksityiskohtaisempia sisältöjä** |
| S1 Kasvaminen hyvään elämään | T1, T2, T3, T4, T6, T7, T8, T10 | * Perehdytään arvon ja normin käsitteisiin * Pohditaan hyvää, oikeaa ja väärää * Pohditaan vastuuta ja velvollisuutta * Mietitään syy-seuraussuhteita |
| S2 Erilaisia elämäntapoja | T1,T2, T3, T4, T5, T6, T7, T8, T10 | * Perehdytään maailman kulttuuriperintöön ja sen arvokkuuteen esimerkiksi Unescon maailmanperintökohteet * Harjoitellaan oman näkemyksen erittelyä ja perustelemista suhteessa eri kulttuureihin ja katsomuksiin |
| S3 Yhteiselämän perusteita | T1, T2, T3, T4, T5, T6. T7, T8, T9, T10 | * Perehdytään ihmisten yhteiselämän perusteisiin tutkimalla esimerkiksi rauhan ja demokratian merkitystä ihmisille * Harjoitellaan tekojen eettistä arviointia niiden kontekstin tarkoitusten ja seurausten näkökulmista * Harjoitellaan omien näkemysten erittelyä ja perustelemista suhteessa yhteiselämän vaatimuksiin |
| S4 Luonto ja kestävä tulevaisuus | T1, T2, T5, T6, T7, T10 | * Tutkitaan erilaisia luontokäsityksiä, luonnon ja ihmisen tulevaisuutta sekä kestävää kehitystä * Harjoitellaan omien näkemysten erittelyä ja perustelemista suhteessa maailmankuvaan ja kestävään tulevaisuuteen |

***Laaja-alaiset oppimisalueet***

*Elämänkatsomustiedon opetuksessa vuosiluokilla 3-6 korostuvat laaja-alaiset osaamisalueet L1, L2, L3, L4, L5, L7*

***Ajattelu ja oppimaan oppiminen (L1)***

*Opetuksessa vahvistetaan taitoa asettaa kysymyksiä ja hakea niihin vastauksia itsenäisesti ja yhdessä toisten kanssa havaintoja tehden sekä erilaisia tietolähteitä hyödyntäen. Samalla kehittyvät oppilaiden edellytykset tunnistaa pohdittavaan asiaan liittyviä erilaisia näkökulmia ja löytää uusia oivalluksia sekä harjaantua vähitellen asioiden kriittiseen tarkasteluun. Oppilaita ohjataan huomaamaan asioiden välisiä vuorovaikutussuhteita ja keskinäisiä yhteyksiä. Heitä kannustetaan kuuntelemaan toisten näkemyksiä ja samalla pohtimaan myös omaa sisäistä tietoaan. Oppilaita ohjataan huomaamaan, että tieto voi rakentua monella tavalla, esimerkiksi tietoisesti päättelemällä tai intuitiivisesti, omaan kokemukseen perustuen. Vertaisoppimista eli parin ja ryhmän kanssa työskentelyä ja oppimiseen tähtäävää vuorovaikutusta käytetään monipuolisesti ja vahvistetaan yhdessä työskentelyn taitoja. Ajattelun taitoja harjoitellaan ongelmanratkaisu- ja päättelytehtävin sekä uteliaisuutta, mielikuvitusta, kekseliäisyyttä ja toiminnallisuutta hyödyntävin ja edistävin työskentelytavoin. Oppilaita rohkaistaan käyttämään kuvittelukykyään luoviin ratkaisuihin ja olemassa olevien rajojen ylittämiseen.*

***Kulttuurinen osaaminen, vuorovaikutus ja ilmaisu (L2)***

*Oppilaita ohjataan tuntemaan ja arvostamaan sosiaalisia, kulttuurisia, uskonnollisia, katsomuksellisia ja kielellisiä juuriaan sekä pohtimaan oman taustansa merkitystä ja paikkaansa sukupolvien ketjussa. Koulutyössä tutustutaan kouluyhteisön ja kotiseudun kulttuuriin ennen ja nyt sekä kulttuuriympäristöön ja sen muutokseen ja moninaisuuteen. Oppilaita ohjataan tuntemaan ja arvostamaan kulttuuriperintöä ja osallistumaan uuden kulttuurin luomiseen. Heille avataan mahdollisuuksia kokea ja tulkita taidetta ja kulttuuria. Mediakulttuurin analysointi ja median vaikutusten tunnistaminen ja pohdinta on näillä vuosiluokilla tärkeätä. Koulutyössä opitaan tuntemaan ihmisoikeuksia koskevien sopimusten merkitys yhteiskunnassa ja maailmassa; erityisesti perehdytään Lapsen oikeuksien sopimukseen. Oppilaita ohjataan ihmisoikeuksien kunnioittamiseen ja puolustamiseen.*

*Oppilaille järjestetään erilaisten toimintatapojen ja kulttuurien vertailuun. Vuorovaikutusta, yhteistyötä ja hyvää käytöstä harjoitellaan monipuolisesti. Oppilaita ohjataan asettumaan toisen asemaan ja tarkastelemaan asioita eri näkökulmista.*

***Itsestä huolehtiminen ja arjen taidot (L3)***

*Yhteisessä työskentelyssä oppilaat voivat kehittää tunnetaitojaan ja sosiaalisia taitojaan. Pelien ja leikkien sekä yhteisten tehtävien yhteydessä opitaan ymmärtämään sääntöjen, sopimusten ja luottamuksen merkitys ja harjoitellaan päätöksentekoa. Yhdessä keskustellaan yksityisyyden ja henkilökohtaisten rajojen suojaamisen merkityksestä ja opitaan siihen liittyviä toimintatapoja. Oppilaita opastetaan teknologian vastuulliseen ja turvalliseen käyttöön ja tarkastellaan siihen liittyviä eettisiä kysymyksiä. Oppilaita ohjataan pohtimaan omia valintojaan kestävän tulevaisuuden kannalta.*

***Monilukutaito (L4)***

*Oppilaita ohjataan havainnoimaan ja tulkitsemaan ympäristöään ja huomaamaan, että teksteillä on erilaisia tavoitteita ja että tavoitteet vaikuttavat siihen, millaisia keinoja teksteissä käytetään. Tekstit voivat esimerkiksi välittää tietoa, luoda mielikuvia tai houkutella ostamaan. Fiktion, faktan ja mielipiteen tarkastelua ja erottelua harjoitellaan. Kriittistä lukutaitoa kehitetään oppilaille merkityksellisissä kulttuurisissa yhteyksissä.*

***Tieto- ja viestintäteknologinen osaaminen (L5)***

*Käytännön taidot ja oma tuottaminen: Oppilaat oppivat käyttämään erilaisia laitteita, ohjelmistoja ja palveluita sekä ymmärtämään niiden käyttö- ja toimintalogiikkaa.*

*Tiedonhallinta sekä tutkiva ja luova työskentely: Oppilaat harjoittelevat etsimään tietoa useammasta eri lähteestä hakupalveluiden avulla. Heitä ohjataan hyödyntämään lähteitä oman tiedon tuottamisessa ja harjoittelemaan tiedon kriittistä arviointia. Oppilaita kannustetaan etsimään itselle sopivia ilmaisutapoja ja käyttämään tvt:tä työskentelyn ja tuotosten dokumentoinnissa ja arvioinnissa.*

***Osallistuminen, vaikuttaminen ja kestävän tulevaisuuden rakentaminen (L7)***

*Opetuksessa luodaan edellytykset oppilaiden kiinnostukselle kouluyhteisön ja yhteiskunnan asioita kohtaan. Oppilaiden kanssa tutkitaan kestävään kehitykseen, rauhaan, tasa-arvoon ja demokratiaan sekä ihmisoikeuksiin, erityisesti lasten oikeuksiin, liittyviä kysymyksiä ja tilanteita. Heidän kanssaan mietitään ja harjoitellaan käytännön tekoja, joilla itse voi vaikuttaa myönteiseen muutokseen.*

*Ympäristön suojelemisen merkitys avautuu omakohtaisen luontosuhteen kautta. Oppilaita ohjataan ymmärtämään omien valintojen, elämäntapojen ja tekojen merkitys paitsi itselle, myös lähiyhteisöille, yhteiskunnalle ja luonnolle.*